**LO *CURÈ* DONT LI AVÈN PANAT LO PÒRC**

 Qu'i avè un còp un *curè* Ii avèn vinut panar lo pòrc pendent le neit. Aqueth òmi, pardí, qu'èra hòrt mau, e l'endoman, au catequisme, que domandèva aus còishes se sabèn quauquarré.

 A le fin, n'i avot un que'u responot :

 — Qu'es papà que l'a panat.

 — Bon ! ce dishot *Mossur curè*. Adara, que coneishi mon *volur* !... Escota, dròlle, dimenche que harèi lo sermon a le glisa. Que mont'ràs a le cadèira dab jo. End'un moment, que dirèi : « Parla, mèinatge. » Lavetz, que diràs çò que saps deu mon pòrc e deu *volur*.

 — Òc, *Mossur curè*, que parlarèi, bè.

 En arribants a soa casi, lo còishe condèt a son pair que *Mossur curè* que'u volè har parlar en cadèira lo dimenche.

 — Escota, mèinatge, ce'u dishot lo pair, se parlas en cadèira, carrés pas t'anar trompar davant tot lo monde. Lavetz, jo que't vau ensenhar çò que't carràs díser.

 E lo pair que hit bien le lecçon au còishe.

 Lo dimenche qu'arriba. Lo *curè* que *monta* a le cadèira dab lo còishe au darrèr, e se met a perdicar :

 — Mons cars hrais, ce dishot, qu'i a aquí, en 'questa parròpia, un òmi dont balha l'escandale. Que vatz saber qui es. E qu'es un mèinatge que vs'ic va díser... Anèm, parla, mèinatge.

Lavetz, lo mèinatge :

 — *Mossur curè* que m'a dit qu'avè hèit vos tres quarts deus òmis cornarts, e vos auts que'us en volè har.

 — Tcho ! tcho ! tcho ! mèinatge, se'n va cridar lo praube *curè*.

Mès qu'i avè uu' bruhèira de tots los diables hens le glisa. Lo *curè* tornèt viste montar a l'autar e se hiquèt de tira a cantar lo credò. E le missa qu'estot lèu acabada.

Òc bè ! Mès, a la fin de le missa, quòn lo *curè* volot sortir de le glisa, totas les hemnas que l'atinèn a les pòrtas entà lo tuvar. E qu'avèn totas esclòps a punta aguda !

 Lo praube òmi qu'i damourèt embarrat tota le jornada, shètz minjar ni búver. Qu'èra lèu neits, n'avè pas 'nqüèra podut sortir.

Tot de còp, *Mossur curè* se'n va véder sus le plaça lo mèinatge deu matin. Que l'apèra per le frinèsta :

 — Hòu! mèinatge, ce'u dit, com divi har per sortir de 'cí?

 — Aquò, n'ic sèi pas, ce'u respon lo còishe, mès qu'ic vau domandar a papà.

 Au cap d'uu' pausa, lo còishe que torna :

 — *Mossur curè*, ce dit tot toishau, anètz-ve'n aquí suu pas de le pòrta de le glisa, e disetz : « La mèi puta que me davi ! »

Vaquí lo *curè* que salh suu solar de le glisa e que crida :

 — Le mèi puta que me davi ! Le mèi puta que me davi !

Lavetz, aquiras hemnas :

 — Dau tu! Dau tu! ce disèn l'uva a l'auta.

Mès com nada volè pas passar per mèi puta que les autas, n'i avot pas nada que gausèssi lo dar.

Atau *Mossur curè* podot se'n tornar en çò de son.

Jo me'n tornèri a Pissòs, Minjar le carn e curar los òs.

 (Conté en mai 1903 par Catherine LAMOU, de Pissos.)

*Mots en italiques*

*Curè* e *volur* sont des francismes, mots français transformés et passés au gascon;

Les deux mots bien plus gascons sont réciproquement : "panaire"(voleur) du verbe "panar (voler) et "curat" (curé) ou "caperan" (curé ou chapelain).